Бахамски острови
Бахамските острови (), официално Бахамска общност (), са островна държава в Карибския регион. Те са едни от първите острови в Карибите. Архипелагът, в който са включени Бахамските острови и островите Търкс и Кайкос, също се нарича Бахамски острови.

География

Географско положение, граници, големина 
Бахамските острови са група острови, разположени в западната част на Атлантическия океан, югоизточно от полуостров Флорида, североизточно от остров Куба и северозападно от остров Еспаньола. Простират се от северозапад на югоизток на протежение около 900 km и са с площ 13 878 km².

Крайни точки:
 крайна северна точка – , безименно островче от Малката Бахамска банка.
 крайна южна точка – , най-южния нос на остров Голям Инагуа.
 крайна западна точка – , безименно островче от о-вите Бимини.
 крайна източна точка – , безименно островче на изток от остров Маятуана

Острови, геоложки строеж, релеф 
Архипелагът на Бахамските острови се състои от 690 острова, от които само 29 са с постоянно население. Бреговата линия на всички острови е 2460 km. Най-големите острови са: Андрос (5957 km²), Абако (1681 km²), Голям Инагуа (1544 km²), Гранд Бахама (1373 km²), Лонг Айлънд (596 km²), Елеутър (484 km²), Аклинс (389 km²), Кет (388 km²), Ексума (290 km²), Маягуана (265 km²), Крукед Айлънд (261 km²), Ню Провидънс (207 km²).

Бахамските острови са разположени по периферията на плосковърхи подводни възвишения, изградени основно от коралови варовици. Потопените участъци на подводните възвишения представляват обширни плитчини, изобилстващи от коралови рифове, като най-големите са Голямата (на югозапад) и Малката (на север) Бахамски банки. Повърхността на островите е равнинна с височина до 60 m и широко са разпространени карстовите форми на релефа.

Климат, води, растителност 
Климатът на островите е тропичен, пасатен, с ясно изразен дъждовен сезон от май до октомври. Средните месечни температури са от 21 – 24° до 32°С, а годишната сума на валежите е 1000 – 1600 mm. Често явление са мощните урагани. На островите има множество солени езера (най-голямо е езерото Уиндзор на остров Голям Инагуа), които в повечето случаи представляват лагуни, свързани с морето. Прясна вода се добива от карстови кладенци.

На островите преобладават бодливите вечнозелени храсти, а значителни участъци са заети от борови гори. На островите Андрос и Абако растат листопадни и вечнозелени тропически гори, а по крайбрежията – кокосови палми. Най-характерните културни растения отглеждани на островите са агаве (сизал), ананаси, портокали, банани, домати, захарна тръстика.

История 

 12 октомври 1492 г. – о-в Уотлинг (Сан Салвадор или Гуанаани) е първата земя от американския континент, открита от Христофор Колумб;
 ХVI в. – островите са под контрол на испанците;
 1629 г. – започва създаването на първите английски постоянни селища и островите стават английска колония;
 ХVII-ХVIII в. – островите са пристанища на пирати, разцвет на търговията с роби;
 ХХ в. – САЩ създават военни бази на о-вите Маягуана, Андрос и Голям Абако;
 10 юли 1973 г. – Бахама получава независимост.

Население 

Населението на страната е 353 658 души (към 2010 г.).
 Етнически състав: бахамци (главно мулати) – 76,6 %, хаитяни – 13,5 %, ямайци – 1,8 %, англичани – 2,7 %, американци – 2,3 %, други – 3,1 %.
 Официален език: английски.
 Конфесионален състав: християни – 97,4 % (от тях протестанти – 72,3 %, католици – 27,7 %), други – 2,6 %.
 Градско население: 60 %.
 Столица: Насау (на о-в Ню Провидънс) – 200 хил. ж. По-големи градове – Фрипорт, Кемпс Таун.

Държавно устройство 
Независима държава, влизаща в състава на Британската общност. Глава на държавата – кралят на Великобритания, представен от генерал-губернатор. Законодателната власт се осъществява от парламент (избиран за 5 години), състоящ се от сенат (16 назначавани членове) и палата на събранието (49 депутати). Изпълнителната власт се осъществява от министерски съвет.

Стопанство 

Основен отрасъл – туризмът. Добре развит е банковият сектор – действат над 400 клона на чуждестранни банки. Промишлеността е представена от нефтопреработващи заводи, предприятия на хранително-вкусовата и леката промишленост. Отглежда се захарна тръстика, цитруси, ананаси и др. Развито е и птицевъдството и риболова.

Административно деление 

Окръзите на Бахамските острови създават система от местно управление навсякъде освен в Ню Провиденс, с чиито дела се занимава централното управление. Окръзите, без Ню Провидънс, са:

Източници 

 
Общност на нациите